Gedagte vir die dag:  Word soos ’n kindFoto: pixabay.com Dit verseker Ek julle: As julle nie verander en soos kindertjies word nie, sal julle beslis nie in die koninkryk van die hemel kom nie. (Matt 18:3) Ek was in die Oos-Kaap vir ’n veldtog. Een aand ná die byeenkoms was ek baie moeg en ek het eenkant op ’n stoel gesit. ’n Seuntjie, wat by die byeenkoms was en die mag van God gesien het, het al hoe nader aan my beweeg. Ek was doodmoeg, maar ek kon sien hy kon nie naby genoeg aan my kom nie. Iets het hom na my toe aangetrek. Ek glo dit was Christus in my. Hierdie outjie was op my en oor my. Sy arms was om my. Sy ouers het hom probeer wegtrek, maar ek het gesê: “Los hom. Hy is nie lastig nie.” Dit is wat Jesus sou gedoen het. Die dissipels het vir Jesus ’n vraag gevra: “Wie is die belangrikste in die koninkryk van die hemel?” (Matt 18:1). Jesus het ’n kind nader geroep en hom tussen hul le laat staan. Toe het Hy gesê: “Julle moet verander en soos kinders word. Julle moet glo soos ’n kind. Julle moet vertrou soos ’n kind. Wie ook al so nederig soos ’n kind is, is die belangrikste in die koninkryk van die hemel. As julle ’n kind verwelkom, verwelkom julle My.” Dit het die dissipels seker sprakeloos gelaat. Dit verstom baie van ons vandag nog. Soos ’n kind word? Ja, dit is wat Jesus van dag van ons vra. Wees die minste om die belangrikste in sy koninkryk te word. Here, ek erken dat ek nie altyd liefhet, vertrou en glo soos ’n kind nie. Ek is nie so nederig soos ’n kind nie. Help my om soos ’n kind te word en die ewige lewe te ontvang.